
 6.5.2011
 BG
 Официален вестник на Европейския съюз
 L 118/1
 РЕГЛАМЕНТ ЗА ИЗПЪЛНЕНИЕ (ЕС) No 435/2011 НА КОМИСИЯТА
 от 5 май 2011 година
 за изменение на Регламент (ЕО) No 951/2007 за установяване на правила за прилагане на програмите за трансгранично сътрудничество, финансирани в рамките на Регламент (ЕО) No 1638/2006 на Европейския парламент и на Съвета
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1638/2006 на Европейския парламент и на Съвета от 24 октомври 2006 г. за определяне на общи разпоредби относно установяване на Европейски инструмент за съседство и партньорство (1), и по-специално член 11, параграф 1 от него,
 като има предвид, че:
 (1)
 Комисията прие Регламент (ЕО) No 951/2007 от 9 август 2007 г. за установяване на правила за прилагане на програмите за трансгранично сътрудничество, финансирани в рамките на Регламент (ЕО) No 1638/2006 на Европейския парламент и на Съвета за определяне на общи разпоредби относно установяване на Европейски инструмент за съседство и партньорство (2).
 (2)
 Като се има предвид закъснението при стартирането на програмите за трансгранично сътрудничество в рамките на Европейския инструмент за съседство и партньорство, удължаването с една година на фазата на изпълнение на проектите ще даде възможност да бъдат спазени работните програми и да бъде завършено изпълнението на широкомащабни проекти.
 (3)
 Поради това Регламент (ЕО) No 951/2007 следва да бъде съответно изменен.
 (4)
 Мерките, предвидени в настоящия регламент, са в съответствие със становището на комитета, създаден съгласно Регламент (ЕО) No 1638/2006,
 ПРИЕ НАСТОЯЩИЯ РЕГЛАМЕНТ:
 Член 1
 Член 43, параграф 2, буква б) от Регламент (ЕО) No 951/2007 се заменя със следния текст:
 „б)
 фаза на изпълнение на финансираните от съвместната оперативна програма проекти, която започва по същото време като фазата на изпълнение на програмата и приключва най-късно на 31 декември 2015 г. Всички дейности по финансираните от програмата проекти трябва да приключат най-късно на тази дата.“
 Член 2
 Настоящият регламент влиза в сила на седмия ден след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 5 май 2011 година.
 За Комисията
 Председател
 José Manuel BARROSO
 (1) ОВ L 310, 9.11.2006 г., стр. 1.
 (2) ОВ L 210, 10.8.2007 г., стр. 10.
 